Malema sê hy organiseer ‘dalk’ plaasmoordeJulius Malema. Foto: EFF/Facebook Julius Malema, leier van die EFF, het op Twitter gesê hy organiseer “dalk, dalk nie” plaasmoorde in reaksie op ŉ stelling van ŉ ander gebruiker. Die ander gebruiker het vir Malema gesê: “Hulle sê jy organiseer plaasmoorde”, waarop hy geantwoord het “dalk, dalk nie”. Dit kom nadat Ernst Roets, adjunk- uitvoerende hoof van AfriForum, tydens die bekendstelling van sy boek, Kill the Boer, weer verwys het na ŉ bandopname waarin ’n leier van die 28-tronkbende beweer dat Malema hulle in die tronk gaan sien het om oor plaasmoorde te praat. Die bandopname waarin die bewerings oor Malema gemaak word, is reeds in Maart 2017 op die aktualiteitsprogram Carte Blanche uitgesaai. Die EFF het destyds gesê dat Malema nie tyd het om daarop kommentaar te lewer nie. Die kwessie is ook nie verder ondersoek nie. Roets het ook vertel van sy eie ervaring toe ’n gevonnisde plaasmoordenaar aan hom vertel het dat hy ’n lid van die ANC se militêre vleuel, uMkhonto we Sizwe, is en dat die ANC aan hom opdrag gegee het om ’n boer te vermoor. Malema se uitlating op Twitter. Foto: Skermskoot “Hierdie bewerings moet in ’n ernstige lig beskou word en dit moet deeglik ondersoek word,” het Roets gesê. In reaksie op Malema se jongste uitlating het Roets op Twitter gesê: “Jy is niks meer as ŉ tsotsi en ŉ boef nie. Mense word op plase gemartel terwyl jy grappies maak oor plaasmoorde op Twitter.” Carte Blanche het intussen ook gereageer op ŉ fopnuusberig wat beweer dat dié ondersoekprogram Malema aan plaasmoorde verbind het. “Dit is nie akkuraat nie en word buite konteks gebruik. In verlede jaar se storie oor plaasmoorde het ons ŉ telefoongesprek uitgesaai wat aan ons gestuur is. Die gesprek was tussen ŉ ‘generaal’ van die 28-tronkbende en ŉ nasionale intelligensie- agent. “Die ‘generaal’ het Malema geïmpliseer by sy beweerde optrede. Carte Blanche het Malema genader vir kommentaar voordat die program uitgesaai is, maar hy was nie beskikbaar vir ŉ onderhoud nie weens sy skedule. Ons het dit in die uitsending duidelik gemaak dat die bewering nie geverifieer is nie.” Talle Twitter-gebruikers het Malema gekritiseer oor sy uitlatings en gesê hy sal nog sy dag in die hof kry, waarop hy geantwoord het: “Hou op om ons te irriteer en maak ŉ saak aanhangig”.